ยูเนสโกนำภาพโนราของไทยเผยแพร่บนเฟซบุ๊ก สร้างการรับรู้ทั่วโลก
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการที่การแสดงโนราของไทยได้ประกาศขึ้นทะเบียนโนรา จากองค์การยูเนสโกให้เป็นรายการตัวแทนมรดกวัฒนธรรมที่จับต้องไม่ได้ของมนุษยชาติอย่างเป็นทางการเมื่อปี 2564 เป็นที่น่ายินดีอย่างยิ่งที่ล่าสุดยูเนสโก ได้เผยแพร่รูปภาพโนราของไทยบนหน้าเพจเฟซบุ๊กของ UNESCO เพื่อสร้างการรับรู้ทั่วโลก นับเป็นความภาคภูมิใจให้คนไทย โดยภาพดังกล่าวมีชาวไทยและชาวต่างประเทศเข้าไปร่วมชื่นชมแสดงความยินดีจำนวนมาก ทั้งนี้นับตั้งแต่โนราได้รับการประกาศขึ้นทะเบียนลำดับที่ 3 ต่อจากโขนและนวดไทย กระทรวงวัฒนธรรมได้ร่วมกับจังหวัดและภาคส่วนต่างๆ จัดกิจกรรมทั้งการยกย่องเชิดชูเกียรติศิลปินโนรา ในฐานะศิลปินแห่งชาติ จัดให้มีเวทีการแสดงและถ่ายทอดภูมิปัญญาโนราในระดับท้องถิ่น ระดับชาติและระดับนานาชาติ ถือเป็น Soft Power ที่นำมาต่อยอดสร้างชื่อเสียงและรายได้เข้าประเทศ พร้อมกันนี้ยังแสดงความยินดี จากการที่นิตยสาร TIME จัดอันดับสุดยอดสถานที่ของโลก ประจำปี 2023 มีภาคตะวันออกเฉียงเหนือและเกาะภูเก็ตของประเทศไทย ได้รับการจัดอันดับให้อยู่ใน 50 สุดยอดสถานที่ของโลกดังกล่าว จากการที่มีเมนูอร่อยคือ ส้มตำและลาบ เป็นอาหารรสเปรี้ยวเผ็ดและอบอวลด้วยสมุนไพร มีปราสาทเขาพนมรุ้งดึงดูดนักท่องเที่ยว ส่วนเกาะภูเก็ตเป็นจังหวัดที่นักท่องเที่ยวจากทั่วโลกมุ่งหน้าไปเยือนมากที่สุดเหมาะกับทุกคนในครอบครัว มีทะเลและชายหาดที่สวยงาม วัฒนธรรม อาหาร ที่พัก แหล่งท่องเที่ยวในเมืองเก่าที่นำเสนอเทศกาลดั้งเดิมและงานตลาดนัดที่พบเจอได้ทั่วเกาะ ทั้งนี้ ได้มีการจัดกิจกรรมส่งเสริมการท่องเที่ยวเชิงวัฒนธรรม ทั้งชุมชนยลวิถี ตลาดน้ำและกิจกรรมเทศกาลประเพณีของแต่ละจังหวัดทั้งในและต่างประเทศให้เป็นที่รู้จักอย่างกว้างขวางช่วยดึงดูดนักท่องเที่ยวเข้าประเทศต่อไป